«ДыгъафIэ къалэм» и гъэсэнхэр Парламентым щохьэщIэ
КъБР-м и Парламентым иджыблагъэ щызэIущIащ депутатхэмрэ «ДыгъафIэ къалэ» сабий творчествэмкIэ академием хэт социально-экономикэ классым щеджэ ныбжьыщIэхэмрэ. «Парламент сыхьэтым» къриубыдэу ирагъэкIуэкIа Iуэхугъуэм лъабжьэ хуэхъуар Къэбэрдей-Балъкъэрымрэ Урысеймрэ я лъэпкъхэр зэрызэкъуэувэрэ илъэс 460-рэ зэрырикъуарщ.
ЕгъэджэныгъэмкIэ, щIэныгъэмрэ щIалэгъуалэ политикэмкIэ комитетым и унафэщI Азычэ Светланэ, УхуэныгъэмкIэ, ЖКХ-мрэ гъэсыныпхъэ-энергетикэ комплексымкIэ комитетым и унафэщI Гриневич Валерий, Социальнэ политикэмкIэ, лэжьыгъэмкIэ, узыншагъэр хъумэнымкIэ комитетым и унафэщI Къэжэр Хъусен, КъБР-м и Парламентым и ЩIалэгъуалэ палатэм и лIыкIуэу УФ-м и Къэрал Думэм щыIэ Ащхъуэт Алинэ сымэ ныбжьыщIэхэм епсэлъащ.
ЗэIущIэм и пэублэу Азычэ Светланэ еджакIуэ цIыкIухэр щигъэгъуэзащ ди республикэм парламентаризмэр зэрыщызэтеувам и тхыдэм, щIыналъэм щыIэ хабзэубзыху IэнатIэм къикIуа гъуэгуанэм мыхьэнэшхуэ щызиIа IуэхущIапIэхэм. Апхуэдэу ар тепсэлъыхьащ КъБР-м и Парламентым хыхьэ политикэ къудамэхэм я ухуэкIэм, нэгъуэщI щIыпIэхэм щыIэ хабзэгъэувхэм хуаIэ пыщIэныгъэхэмрэ IуэхутхьэбзэкIэ закъыхуэзыгъазэ цIыхухэм зэрадэлажьэ щIыкIэмрэ.
— Си гуапэу къыхэзгъэщынут къыдэкIуэтей щIэблэм щIэх-щIэхыурэ яIущIэныр хабзэ дахэ тхуэхъуауэ зэрыщытыр, — жиIащ Азычэ Светланэ. — Абы мымащIэу и фIыщIэ хэлъщ езы щIалэгъуалэми: жэрдэмрэ жыджэрагърэ къагъэлъагъуэ, яфIэхьэлэмэту зэIущIэхэм къокIуэ, зэIухауэ депутатхэм йопсалъэ, лэжьыгъэм и пIалъэ зрагъащIэ.
ЗэIущIэр «упщIэ — жэуап» щIыкIэм тету щытащ. НыбжьыщIэхэр Iуэхугъуэ зэмылIэужьыгъуэ куэдым щIэупщIэрт. Абыхэм ящIэну хуейт, псалъэм папщIэ, ЩIалэгъуалэ палатэм и лэжьыгъэм и гъэпсыкIэр, ЖКХ-м и тарифхэр щызэхагъэувэкIэ лъабжьэ хъур, егъэджэныгъэмрэ щIэныгъэмрэ зэрызрагъэужь Iэмалхэр, дунейм и къэхъукъащIэ шынагъуэхэм япэщIэтынымрэ абы къыздахь насыпыншагъэхэр гъэзэкIуэжынымкIэ зэфIэгъэкIыпхъэхэмрэ. КъищынэмыщIауэ, парламентархэмрэ школакIуэхэмрэ тепсэлъыхьащ Зыуэ щыт къэрал экзаменхэм я екIуэкIыкIэм халъагъуэ гугъуехьхэм, республикэм щыIэ транспорт IэнатIэм и къызэгъэпэщыкIэм, хабзэм темыту кърагъажьэ ухуэныгъэхэм, нэгъуэщIхэми.
Хабзэубзыхухэм я гуапэу къыхагъэщащ ныбжьыщIэхэм щIэныгъэ хъарзынэ зэрабгъэдэлъыр, мыхьэнэшхуэ зиIэ, зэгупсысыпхъэ Iуэхугъуэхэр еджакIуэ цIыкIухэм къызэраIэтыр. Парламентархэр абыхэм ехъуэхъуащ адэкIи зэфIэкI лъагэхэр къагъэлъагъуэу я еджапIэр къаухыну.
Хабзэ зэрыхъуам тету, хьэщIэ цIыкIухэм Парламентым и унэр кърагъэплъыхьащ, фэеплъ сурэти зытрагъэхащ.
КъБР-м и Парламентым и пресс-IуэхущIапIэ.
